b'\n_START_ARTICLE_\nMulhouse\n_START_SECTION_\nGeografija\n_START_PARAGRAPH_\nMesto le\xc5\xbei v severovzhodni Franciji ob izlivu reke Doller v Ill, v bli\xc5\xbeini meje z Nem\xc4\x8dijo in \xc5\xa0vico. S \xc5\xa1ir\xc5\xa1o mestno okolico in 271.000 prebivalci zaseda prvo mesto v departmaju, v regiji pa je za Strasbourgom drugo.\n_START_SECTION_\nZgodovina\n_START_PARAGRAPH_\nPrvi zapis imena sega nazaj v 12. stoletje. Mulhouse je bil del ju\xc5\xbene alza\xc5\xa1ke grofije Sundgau v Svetorimskem cesarstvu. Od 1354 do 1515 je bil \xc4\x8dlan Dekapolisa, zveze desetih svobodnih cesarskih mest v Alzaciji._NEWLINE_V letu 1515 se je mesto pridru\xc5\xbeilo \xc5\xa0vicarski konfederaciji in kot tako leta 1648 ni bilo aneksirano s strani Francije tako kot ostali del Sundgaua. V tem \xc4\x8dasu je bil smatran za svobodno republiko, povezano s \xc5\xa0vicarsko konfederacijo, ki je trajala vse do obdobja po francoski revoluciji, ko je bil Mulhouse 4. januarja 1798 dejansko priklju\xc4\x8den Franciji._NEWLINE_Na razvoj mesta je vplivala ekspanzija tekstilne industrije sredi 18. stoletja, pozneje kemi\xc4\x8dne in strojne industrije. Posledi\xc4\x8dno je Mulhouse navezal stike z Louisiano v Severni Ameriki, od koder je uva\xc5\xbeal bomba\xc5\xbe, prav tako pa je imel stike tudi z Bli\xc5\xbenjim vzhodom._NEWLINE_Od francosko-pruske vojne 1871 je bil kot del ozemlja Alzacije in Lorene priklju\xc4\x8den novemu nem\xc5\xa1kemu rajhu. 8. avgusta 1914 je mesto okupirala francoska vojska, ki pa se je morala po bitki \xc5\xbee dva dni kasneje umakniti iz njega. S koncem prve svetovne vojne 1918 je bil vrnjen Franciji. Ponovno je bil priklju\xc4\x8den Nem\xc4\x8diji med drugo svetovno vojno od 1940 do 1945, ko je bil ob njenem koncu dokon\xc4\x8dno vrnjen Franciji.'